**Az Eötvös Loránd Tudományegyetem Természettudományi Kar felhívása**

**a 2017/2018. tanévi nemzeti felsőoktatási ösztöndíj pályázatra**

**Általános tudnivalók**:

A nemzeti felsőoktatási ösztöndíjat az oktatásért felelős miniszter adományozza a kiemelkedő tanulmányi eredményű, szakmai téren kimagasló teljesítményt nyújtó hallgatók részére.

A nemzeti felsőoktatási ösztöndíj egy teljes tanévre, azaz 10 hónapra szól, összege az Nftv. 114/D. (1) bekezdés c) pontja alapján 2017-ben 40 000 Ft havonta.

A 2017/2018. tanévre elnyert ösztöndíj csak a 2017/2018. tanévben folyósítható.

**A pályázat benyújtásának határideje**:

A 2017/2018. tanévi nemzeti felsőoktatási ösztöndíj pályázatra a hallgatók **2017. június 29-én 16 óráig** **adhatják be pályázatukat a Tanulmányi Hivatalban (kizárólag fogadóidőben az 1.87-es irodában).**

***Késve beadott pályázatot nem áll módunkban elfogadni!***

**Beadandó dokumentumok:**

* **Pályázati lap** a hozzá csatolandó a **Pályázat mellékletei** című nyomtatvánnyal együtt a **Tanulmányi Hivatal honlapjáról letölthető**.
* **Szakmai önéletrajz**
* **Teljesítést igazoló dokumentumok**: minden, a pályázathoz csatolt dokumentumot sorszámmal kell ellátni és ezzel a sorszámmal kell feltüntetni a Pályázat mellékletei című nyomtatványon, valamint ugyan ezzel a sorszámmal kell szerepeltetni a pályázati lapon. Egy dokumentumon kizárólag egy teljesítés igazolható az áttekinthetőség miatt.

Kérem, figyeljenek arra, hogy a pályázat beadásakor minden szükséges dokumentumot csatoljanak (beleértve a nyelvvizsga bizonyítvány fénymásolatot is), mert pont csak a megfelelően igazolt teljesítésre adható és a pályázatok elbírálására rendelkezésre álló idő rövidsége miatt utólag ***nincs lehetőség dokumentumok******hiánypótlására****.*

**Pályázók köre**:

A **nemzeti felsőoktatási ösztöndíjra** azon államilag támogatott (ösztöndíjas, részösztöndíjas) illetve költségtérítéses (önköltséges) teljes idejű (nappali tagozatos) alapképzésben, mesterképzésben, illetve osztatlan képzésben részt vevő hallgatók **pályázhatnak**, akik jelenlegi vagy korábbi tanulmányaik során legalább két félévre bejelentkeztek és legalább 55 kreditet megszereztek, és a Természettudományi Kar az anyakaruk.

**A nemzeti felsőoktatási ösztöndíjra pályázhatnak** azok az alapképzéses hallgatók is, akik az **alapfokozat megszerzését követően** a pályázást **követő szemeszterben** **egyetemi** **tanulmányaikat mesterképzésen folytatni kívánják**.

**A pályázat elfogadásának minimum feltételei**:

A benyújtott **pályázat elfogadásának minimumfeltétele**, hogy a hallgató **kreditekkel súlyozott tanulmányi** **átlaga az utolsó két aktív félévében** (az átlag a két félév együttesen számolt kreditekkel súlyozott átlaga) **legalább 4,51** **és ugyanebben a két félévben a megszerzett kreditek száma legalább 55.**

Annak a mesterképzésre felvételiző végzős alapszakos hallgatónak, aki 2017. június 30-ig sikeres záróvizsgát tesz, a nemzeti felsőoktatási ösztöndíj **pályázat elfogadásának** **minimumfeltétele**, hogy a hallgató **kreditekkel súlyozott tanulmányi átlaga az utolsó két aktív félévében legalább 4,51 és az ugyanebben a két félévben a megszerzett kreditek száma legalább 45.**

Azoknak az alapszakos hallgatóknak, akik a mintatantervük szerint a szakdolgozat védésekor szerzik meg a szakdolgozatért járó 10 kreditet, a megszerzett 10 kredit súlyozva a záróvizsga jegyzőkönyvben szereplő szakdolgozatra kapott érdemjeggyel, beleszámít az utolsó két aktív félév kreditekkel súlyozott tanulmányi átlagába és a megszerzett kreditek számába.

**Pályázást kizáró okok**:

* Minimum feltételek nem teljesítése.
* Ki nem javított elégtelen érdemjegy

Ha a pályázat már benyújtásra került, a bíráló bizottság azt automatikusan kizárja a bírálatból.

**Egyéb tudnivalók**:

* A pályázati lapon az átlagra és kreditre vonatkozó adatokat a Tanulmányi és Oktatási Bizottság fogja kitölteni.

Felhívom a pályázatot beadó hallgatók figyelmét, hogy **fokozottan figyeljenek** arra, hogy **minden megszerzett érdemjegyük** (nyári szakmai/terepgyakorlat kivételével) **szerepeljen a Neptunban**, mert a kreditekkel súlyozott tanulmányi átlagot és a megszerzett krediteket csak a **2017. július 7-én 24.00 óráig a Neptunban szereplő érdemjegyekből tudjuk számolni.**

* Amennyiben a pályázó korábban már elnyerte a Köztársasági ösztöndíjat, akkor csak a legutóbbi elnyert pályázat óta nyújtott tevékenysége számít be az értékelésbe.
* Olyan tevékenységre, amelyre a képzés során kredit jár, nem adható pont.
* A kari rangsort az intézetek javaslata alapján a kar Tanulmányi és Oktatási Bizottsága alakítja ki.

Amennyiben több pályázó összesített pontszáma megegyezik, közöttük a rangsorolás a II. Szakmai Tevékenység pontban foglalt pontszám alapján történik. Ha még ezután is fennáll a pontegyezőség a további rangsor az I. Tanulmányok pontban foglalt tanulmányi eredményért kapott pontok alapján kerül megállapításra.

A pályázatok elbírálásának szempontjai:

1. Tanulmányok
2. Szakmai tevékenység
3. Közéleti, sport és egyéb tevékenység

A pontozás szempontjait a pályázati felhívás 1-es, 2-es és 3-as számú melléklete tartalmazza.

**Jogorvoslati lehetőség**:

Hallgatói jogorvoslati kérelmek beérkezésének legvégső időpontja a Kancellária Jogi, Igazgatási és Közbeszerzési Igazgatóságára: 2017. július 24. 12 óra.

Budapest, 2017. május 30.

dr. Horváth Erzsébet

a Tanulmányi és Oktatási Bizottság elnöke